বগুড়া সংবাদ ডট কম(প্রেরক অধ্যক্ষ সুফিয়ান): বগুড়া জেলা যুবলীগের সাধারণ সম্পাদক আমিনুল ইসলাম ডাবলু বলেছেন, আজকের শিক্ষার্থীরাই দেশকে এগিয়ে নিবে সমৃদ্ধির পথে। তাদের হাত ধরেই উন্নত রাষ্ট্র হিসেবে বিশ্বের বুকে মাথা উঁচু করে দাঁড়াবে বাংলাদেশ। এজন্য প্রয়োজন আলোকিত মানুষ আর সুনাগরিক। তাই আগামীর নেতৃত্বে দেয়ার জন্য শিক্ষার্থীদের প্রস্তুত হতে হবে। ভালোভাবে পড়াশুনার পাশাপাশি নিজেকে ভালো মানুষ হিসেবে গড়ে তুলতে হবে। তিনি বলেন, জাতির পিতা বঙ্গবন্ধু যে সোনার বাংলার স্বপ্ন দেখেছিলেন সেই পথেই এগিয়ে যাচ্ছে দেশ। বঙ্গবন্ধু কন্যা সফল রাষ্ট্রনায়ক শেখ হাসিনার নেতৃত্বে বিশ্বের বুকে উন্নয়নের রোল মডেল বাংলাদেশ। স্বল্পোন্নত দেশ হতে উত্তরণের অপ্রতিরোধ্য অগ্রযাত্রায় বাংলাদেশ। এই উন্নয়নের ধারাকে আরো এগিয়ে নিতে হবে। তিনি মুক্তিযুদ্ধের চেতনায় শিক্ষার্থীদেরকে দেশপ্রেমিক হিসেবে গড়ে তুলতে অভিভাবক ও শিক্ষকদের প্রতি আহবান জানান। বিকেলে বগুড়া সদরের বাঘোপাড়া শহীদ দানেশ উদ্দিন স্কুল এন্ড কলেজের বার্ষিক ক্রীড়া প্রতিযোগিতা, সাংস্কৃতিক ও পুরুস্কার বিতরণ অনুষ্ঠানে প্রধান অতিথির বক্তব্যে কথাগুলো বলেন। প্রতিষ্ঠানের অধ্যক্ষ আবু মো: সুফিয়ান এর সভাপতিত্বে উপস্থিত ছিলেন সহকারী অধ্যাপক ও আদিবাসী গবেষক নজরুল ইসলাম, সহকারী প্রধান শিক্ষক আমিনুল ইসলাম, সদস্য জহুরুল ইসলাম, শফিকুল ইসলাম সফিক, মুন্টু মিয়া, সেলিনা আকতার, সানজিদা খাতুন, ইউপি সদস্য নজমল হোসেন মজো প্রমুখ।